V raziskovalni skupini, ki deluje v okviru programa P5-0409 z naslovom

»***Razsežnosti slovenstva med lokalnim in globalnim v začetku tretjega tisočletja«***

iščemo kandidate/ke za

**Mlade raziskovalce/ke**

z začetkom zaposlitve 1.10.2025 za določen čas 4-let, z možnostjo podaljšanja v stalno raziskovalno delovno mesto.

**O programski skupini**

Glavni namen raziskovalnega programa je raziskati, kako slovenstvo kot družbeni in jezikovni fenomen deluje v času korenitih sprememb na globalni ravni. Sodobne raziskave narodnega vprašanja se soočajo s težavami, kako obravnavati pogosto prepletajoče se kontradiktorne trende globalizacije, večkulturnosti in lokalizmov. V te procese Slovenija vstopa kot mlada država, ki se je takoj po osamosvojitvi soočila na eni strani s problematiko iskanja svoje individualne identitete, na drugi pa z vprašanjem strategij, ki bi omogočile njeno udejanjanje na vseh družbenih področjih. To naj bi ji zagotavljalo še nadaljnji skladen razvoj nacionalne suverenosti, obenem pa tesno vključenost v evropski in svetovni civilizacijski okvir.

Pri raziskovalnem programu se slovenstvo opredeli kot pojav, ki utira pot kulturnemu rušenju meja tam, kjer so te vedno bile in kjer je Schengen za preseganje meja naredil premalo, nekatere krize v mednarodnem kontekstu (Covid 19, vojna v Ukrajini, kriza na Bližnjem vzhodu itd.) pa so te procese zlahka spodkopale in še poglobile razdalje, ki so jih ustvarile neobčutljive politike (glej primer Istre).

Ključni cilj programske skupine je tako globlje razumevanje slovenstva, ki bo odstopalo od tradicionalnega koncepta narodne identitete, vezanega zgolj na trikotnik jezik – kultura – teritorij, obenem pa bo omogočalo njegov status in obstoj. Pri tem bomo izhajali iz perspektive mobilne, čezmejne, medkulturne družbe, kar bo možno zato, ker programsko skupino sestavljajo raziskovalci, katerih izhodiščni laboratorij raziskovanja so večkulturna in čezmejna okolja slovenskega kulturnega prostora in slovenskih diaspor ter prihajajo s treh za tovrstno tematiko ključnih raziskovalnih institucij: ZRS Koper, Inštitut za narodnostna vprašanja (Ljubljana), SLORI (Trst). Primerjalna prednost programske skupine bo tudi njena interdisciplinarnost, saj vključuje strokovnjake s področij narodnega vprašanja, etničnih študijev, slovenistike, jezikoslovja, didaktike jezikov, medkulturne študije, sociologije in zgodovine. Na tej osnovi bomo koncept sodobnega slovenstva opredelili kot element lokalnega, regionalnega, evropskega in svetovnega prostora.

Zlasti bodo razviti modeli s participativnimi raziskovalnimi eksperimenti na področju poučevanja slovenščine kot manjšinskega in sosedskega jezika, vključno s študijami medetničnih stikov, vloge in teže travme v stikih med skupnostmi, ki so posledica postkonfliktnih razmer, pojma *novih govorcev* manjšinskih jezikov ter jezikovne politike Republike Slovenije glede vloge in funkcije poučevanja slovenščine na obmejnih in čezmejnih območjih.

**Delo mladega raziskovalca/ke:**

Mladi raziskovalec/ka bo opravljal/a delo na polju očrtanih tematik raziskovalne skupine. Mladi/a raziskovalec/ka bo od samega začetka vključen/a bodisi v teoretske bodisi v participativne terenske raziskave, ki mu/ji bodo omogočile neposreden stik z raziskovalnim kontekstom in ciljnimi skupinami raziskav. Mentorica ga/jo bo vodila pri seznanjanju z metodološkimi in digitalnimi raziskovalnimi orodji.

Mladi/a raziskovalec/ka se mora vpisati na doktorski študij v Sloveniji. Priporočamo, da si za študij izbere teme, ki so blizu tukaj opisanim, tako zaradi optimizacije študija kot raziskovanega dela.

**Pogoji**

* 7.stopnja / diploma iz področij jezikoslovnih študij, slovenistike, večjezičnosti, didaktike jezika
* Zanimanje za zgoraj opisana vprašanja s poudarkom na raziskavah kot sredstvu za soustvarjanje novih pomenov za kompleksno družbo, ki potrebuje učinkovite strategije za miroljubne, spoštljive in neidealizirane politike sobivanja.
* Dobro znanje slovenskega, angleškega, italijanskega jezika
* Napredno znanje v uporabi IT orodij
* Radovednost in sposobnost reševanja problemov
* Odgovornost, pozitivna naravnanost in sposobnost sodelovanja
* Pripravljenost na terensko delo
* Vozniško dovoljenje

**Nudimo**

* 4-letno pogodbo za polni delovni čas, s 1.10.2025, možnost podaljšanja v primeru uspešnega sodelovanja
* Sodelovanje na raziskovalnem, strokovnem in drugem delu znotraj inštituta, sodelovanje s sestrskim inštitutom, ter številnimi lokalnimi in mednarodnimi deležniki
* Številne priložnosti za izobraževanje, karierni napredek in osebnostni razvoj
* Fleksibilen delovni čas, spodbudno in prijazno delovno okolje, kjer si prizadevamo za dobre odnose
* Delo z družbenim in okolijskim učinkom

**Mentorica**

|  |  |  |
| --- | --- | --- |
| Ime | Področja | Biografija in objave |
| Dr. Irina M. Cavaion | poučevanje (sosedskih) jezikov;  poučevanje slovenščine (in italijanščine) kot tuj/sosedski/manjšinski jezik;  večjezična vzgoja;  medkulturna ozaveščenost ter integrativnost (*integrativeness*); (medkulturni) medosebni stiki. | <https://cris.cobiss.net/ecris/si/sl/researcher/44780> |

Več o inštitutih, ki v sodelovanju izvajata programsko skupino:

**Institut za jezikoslovne študije (IJŠ)**

Poslanstvo Inštituta za jezikoslovne študije je slediti dinamikam in vprašanjem na jezikoslovnem in literarnovednem področju s posebno pozornostjo do stičnih prostorov, kakršno je tudi slovensko-italijansko-hrvaško območje. Zato inštitut že od ustanovitve izvaja temeljne, aplikativne in razvojne projekte na področju jezikov, kultur in literatur v stiku, medkulturnih študij, družbenega in kontaktnega jezikoslovja, dialektologije, uporabnega jezikoslovja ter didaktike jezikov. Inštitut pomeni eno od referenčnih točk za medkulturne in medjezikovne raziskave, pri katerih raziskovalke izhajajo iz sodobnih odnosov med posameznikom in družbo ter družbenimi skupinami, saj jezik vedno obravnavajo v družbenem kontekstu. Jezikoslovne in literarnovedne raziskave inštituta so zaradi tega ob upoštevanju novih metodologij in tehnologij usmerjene v prenos znanstvenih rezultatov širši javnosti na nacionalni in mednarodni ravni.

Predstojnica: red. prof. dr. Vesna Mikolič, znanstvena svetnica

**Inštitut za narodnostna vprašanja (INV Ljubljana)**

Inštitut za narodnostna vprašanja (INV) je javna raziskovalna organizacija, ki deluje od leta 1925. S petindvajsetimi zaposlenimi sodi med manjše raziskovalne inštitute. Inštitut vsa desetletja svojega obstoja interdisciplinarno proučuje zgodovinske ter sodobne vidike obstoja slovenskega naroda, slovenske narodne skupnosti v Italiji, Avstriji in Madžarskem, narodne manjšine v Sloveniji ter mednarodno manjšinsko zaščito. Od državne osamosvojitve Republike Slovenije 1991 se je na INV okrepilo proučevanje etnično mešanih območij ob slovensko-hrvaški meji, položaja Slovencev v državah zahodnega Balkana, slovenskih izseljencev v svetu, romske etnične skupnosti ter priseljenskih oziroma novih manjšin v Sloveniji.

Osnovna dejavnost Inštituta je raziskovanje na področju etničnih študij, ki poteka v okviru dveh raziskovalnih programov ter številnih domačih in mednarodnih temeljnih oz. aplikativnih raziskovalnih projektov. Poleg tega INV izdeluje strokovne študije in ekspertize za potrebe državnih institucij, ki oblikujejo manjšinsko, migracijsko, integracijsko, izobraževalno in kulturno politiko.

Direktorica red. prof. dr. Sonja Novak – Lukanović, znanstvena svetnica